
Περίληψη

Παγκόσμιες και Ευρωπαϊκές Πρεμιέρες από τη Chevrolet στο Παρίσι

Η Chevrolet κατέχει φέτος περίοπτη θέση στο Σαλόνι Αυτοκινήτου του Παρισιού, με δύο παγκόσμιες και δύο Ευρωπαϊκές πρεμιέρες, καλύπτοντας τις κατηγορίες sedan, οικογενειακών van, σπορ και ηλεκτρικών αυτοκινήτων.

· Παγκόσμια πρεμιέρα: Νέο Cruze sedan
Το δυναμικό ‘τετράθυρο coupé' ανεβάζει τον πήχη στη σχεδίαση των μικρομεσαίων οχημάτων. Το Cruze, που θα αρχίσει να πωλείται στην Ευρώπη από του χρόνου το Μάρτιο, επιχειρεί μια θεαματική επανερμηνεία της έννοιας του παραδοσιακού sedan, υιοθετώντας τη νέα, παγκόσμια σχεδιαστική φιλοσοφία της Chevrolet που θα χαρακτηρίζει όλα τα νέα προϊόντα με το έμβλημα του χρυσού παπιγιόν. Άλλα, ιδιαίτερα σχεδιαστικά στοιχεία είναι το δυναμικό στυλ του εμπρός τμήματος, η χαρακτηριστική κοίλη μεσαία γραμμή και η διάταξη εσωτερικού ‘διπλού cockpit’ που αποτελεί στοιχείο εταιρικής ταυτότητας της Chevy.
· Παγκόσμια Πρεμιέρα: Orlando, πολυμορφικό εκθεσιακό όχημα
Σηματοδοτώντας την είσοδο της Chevy στην κατηγορία των επταθέσιων, μικρομεσαίων πολυμορφικών (MPV) αυτοκινήτων, το εκθεσιακό Orlando επιχειρεί να συνδυάσει το στυλ ενός SUV, ενός οικογενειακού van και ενός station wagon σε ένα όχημα. Η μυώδης εμφάνιση χαρίζει στο Orlando τη στιβαρή προσωπικότητα ενός SUV για δραστηριότητες ελεύθερου χρόνου, το οποίο παράλληλα προσφέρει δυναμική συμπεριφορά, έξοχη απόδοση καυσίμου και εύκολη πρόσβαση χάρη σε μια αρχιτεκτονική βασισμένη σε επιβατικό μοντέλο. Η καμπίνα φέρει προσαρμοζόμενα καθίσματα θεατρικού τύπου σε τρεις σειρές, ενώ ο χώρος μεταφοράς φορτίων είναι από τους καλύτερους στην κατηγορία των μικρομεσαίων οικογενειακών van.
· Ευρωπαϊκή Πρεμιέρα: Η Chevrolet Camaro Ξαναγεννιέται

Η νέα Camaro coupé ανανεώνει την εικόνα της, σαν ένα μοντέλο-είδωλο, μέσα από μία μοντέρνα σχεδιαστική γραμμή που παραμένει όμως πιστή στην παραδοσιακή γοητεία της. Με ένα στιβαρό, χαμηλωμένο αμάξωμα και ανανεωμένα στοιχεία ταυτότητας, η σχεδίαση της νέας Camaro τιμά την πλούσια κληρονομιά της, χωρίς να παγιδεύεται σε μία ‘ρετρό’ φιλοσοφία. Ένας δυνατός V8 κινητήρας 400 hp/294 kW 6,2-λίτρων, με Ενεργή Διαχείριση Καυσίμου - Active Fuel Management, χαρίζει στην Camaro την ισχύ που αρμόζει στην εμφάνισή της.

· Ευρωπαϊκή Πρεμιέρα: Chevrolet Volt έτοιμο για παραγωγή

Η τελική, έτοιμη για παραγωγή έκδοση του Chevrolet Volt E-REV (Extended-Range Electric Vehicle) είναι ένα FWD, τετραθέσιο, που αντλεί ισχύ συνεχώς από έναν ηλεκτροκινητήρα. Με πλήρη φόρτιση, η μπαταρία ιόντων λιθίου προσφέρει μια αυτονομία 60 km. Σε μεγαλύτερες διαδρομές, ενεργοποιείται ένας βενζινοκινητήρας συμβατός με Ε85 για παραγωγή ηλεκτρικής ισχύος με στόχο την αύξηση της αυτονομίας. Η μοναδική, αεροδυναμική σχεδίαση του αυτοκινήτου παραγωγής συμβάλλει στην περαιτέρω βελτίωση της οικονομίας καυσίμου και των οδηγικών επιδόσεων. Η GM εκτιμά ότι οι οδηγοί που διανύουν 100 km την ημέρα, μπορούν να πετύχουν μια οικονομία βενζίνης περίπου 2.000 λίτρων ετησίως, συγκριτικά με τη χρήση ενός οχήματος παρόμοιων διαστάσεων, με μέση κατανάλωση 7,8 L/100 km.

